Banka ya FNB e abela dikole ditlhako
Mookamedi wa banka ya FNB mo Ghanzi, Rre Lekono Koketso a re bagwebi ba tshwanetse go tsaya boikarabelo jwa go thusa bana go na le gore sengwe le sengwe se bewe mo maruding a batsadi. Rre Koketso o ntshitse mafoko ao fa a ne a abela bana ba sekole sa Kacage ditlhako bosheng, a re maikaelelo a lekgotla leo ke go thusa ba ba dikobo dikhutshwane le bana ba masiela. A re lekgotla leo le tshwaraganye le setshaba go tlhomamisa gore bana ba golela ka fa tlase ga tlhokomelo e e siameng le gore e nna banana ba ba nang le boikarabelo. Mookamedi yoo o ne a tlhalosa gape fa botsogo le tshireletsego ya bana e le ya maemo a ntlha mo lekgotleng leo. A re ngwaga le ngwaga banka eo e ntshetsa lekgotla leo bongwe mo lekgolong la dipoelo tsa yone. Rre Koketso a re lekgotla leo la FNB ke lengwe la a matona mo go thuseng Batswana. A re fa e sale lekgotla leo le tlhangwa ka ngwaga wa 2001 le setse le ntshitse dithuso ka go farologana tsa madi a a fetang P40million. A re seo se supa fa lekgotla leo le godile. A re ka 2015 ba ne ba simolola go thusa bana ba abela bana ba dikole ditlhako ngwaga le ngwaga. Rre Koketso a re paka eno ga twe mariga a ya go nna bogale, ka jalo ba ya go abela dikole tse di kgakala le ditlamelo ditlhako di le 3 138. A re lenaneo leo le ya go thusa dikole di le lesome le boferabobedi mo dikgaolong difera bobedi go balelwa le kgaolo ya Ghanzi. A re bana ba dikole tseo botlhe ba tlaa bona ditlhako. Banka e setse e abetse sekole sa New Kanagas ditlhako di le 257 fa kwa sekoleng sa Kacgae ba abile 250. E rile mogokgo wa Kacgae, Mme Kebahelwe Tshwaane a amogela mpho eo a supa fa e tsile ka nako e e siameng ka gore ke nako ya mariga. A re bontsi jwa bana ba sekole sa gagwe ba latlhile ditlhako tse ba di phakisiwang ke khansele. Mogokgo Tshwaane o ne a leboga ba banka ya FNB a ba kopa go tswelela ka mowa oo mme e bile a re o leboga ka gore gompieno ba itebagantse le dikole tse di kgakala le ditlamelo. Mme Tshwaane o boletse gore bontsi jwa bana ba ne ba se na ditlhako mme ba ne tshaba sekole ntateng ya mariga. BOKHUTLO